62008CO0519_FI
Oikeudenkäynnin kohde
Päätöksen päätösosa
Oikeudenkäynnin kohde
Aihe
Ennakkoratkaisupyyntö – Monomeles Protodikeio Athinon – Euroopan ammatillisen yhteisjärjestön (EAY), Euroopan teollisuuden ja työnantajain keskusjärjestön (UNICE) ja julkisten yritysten Euroopan keskuksen (CEEP) tekemästä määräaikaista työtä koskevasta puitesopimuksesta 28.6.1999 annetun neuvoston direktiivin 1999/70/EY (EYVL L 175, s. 43) liitteessä olevan puitesopimuksen 5 ja 3 lausekkeen tulkinta – Perustellut syyt, joiden nojalla voidaan rajoituksetta uudistaa perättäisiä määräaikaisia työsopimuksia – Kansallisessa lainsäädännössä asetettu velvollisuus tehdä tällaisia sopimuksia – Kielto antaa täytäntöönpanolainsäädäntöä, jolla heikennetään työntekijöiden suojan tasoa – Heikentämisen käsite
Päätöksen päätösosa
Ratkaisu
1) Määräaikaisesta työstä 18.3.1999 tehdyn puitesopimuksen, joka on Euroopan ammatillisen yhteisjärjestön (EAY), Euroopan teollisuuden ja työnantajain keskusjärjestön (UNICE) ja julkisten yritysten Euroopan keskuksen (CEEP) tekemästä määräaikaista työtä koskevasta puitesopimuksesta 28.6.1999 annetun neuvoston direktiivin 1999/70/EY liitteenä, 5 lausekkeen 1 kohdan a alakohtaa on tulkittava siten, että sen vastaista on sellainen perättäisten määräaikaisten työsopimusten käyttö, jota perustellaan pelkästään sillä, että siitä säädetään jäsenvaltion lain tai asetuksen yleisessä säännöksessä. Tässä lausekkeessa tarkoitettu käsite ”perustellut syyt” edellyttää päinvastoin, että tämäntyyppisten erityisten työsuhteiden, sellaisina kuin niistä säädetään kansallisessa lainsäädännössä, käyttö on perusteltavissa muun muassa kyseiseen toimintaan ja sen harjoittamisedellytyksiin liittyvillä konkreettisilla seikoilla.
2) Määräaikaisesta työstä tehdyn puitesopimuksen 5 lausekkeen 1 kohtaa on tulkittava siten, että se ei ole esteenä pääasiassa kyseessä olevan kaltaiselle kansalliselle lainsäädännölle, jossa samalla, kun siinä velvoitetaan toimenpiteenä perättäisten määräaikaisten työsopimusten väärinkäytön estämiseksi noudattamaan tällaisten sopimusten tiettyä enimmäiskokonaiskestoa, säädetään poikkeuksista viimeksi mainittuun rajoitukseen tiettyjen työntekijäryhmien osalta, mikäli kyseiset työntekijät hyötyvät vähintään yhdestä kyseisessä lausekkeessa tarkoitetusta toimenpiteestä perättäisten määräaikaisten työsopimusten väärinkäytön ehkäisemiseksi.
3) Määräaikaisesta työstä tehdyn puitesopimuksen 5 lausekkeen 1 kohtaa on tulkittava siten, että se ei ole esteenä pääasiassa kyseessä olevan kaltaiselle kansalliselle lainsäädännölle, jossa säädetään toimenpiteinä perättäisten määräaikaisten työsopimusten väärinkäytöstä rankaisemiseksi palkan ja vahingonkorvauksen maksamisesta sekä rikosoikeudellisista seuraamuksista ja kurinpitoseuraamuksista, kunhan, minkä tutkiminen on kansallisen tuomioistuimen tehtävänä, kansallisen oikeuden merkityksellisten säännösten soveltamisedellytykset ja tosiasiallinen täytäntöönpano merkitsevät sitä, että tämä säännöstö muodostaa riittävän toimenpiteen seuraamusten määräämiselle siitä, että julkishallinto väärinkäyttää perättäisiä määräaikaisia työsopimuksia.
4) Määräaikaisesta työstä tehdyn puitesopimuksen 5 lausekkeen 1 kohtaa on tulkittava siten, että jos asianomaisen jäsenvaltion sisäisessä oikeusjärjestyksessä ei ole julkista sektoria koskevia muita tehokkaita toimenpiteitä perättäisten määräaikaisten sopimusten väärinkäytön estämiseksi ja tarvittaessa seuraamusten määräämiseksi tällaisesta väärinkäytöksestä, minkä tutkiminen on kansallisen tuomioistuimen tehtävänä, kyseinen lauseke on esteenä pääasiassa kyseessä olevan kaltaiselle kansalliselle lainsäädännölle, koska tätä lainsäädäntöä ei sovelleta ratione temporis perättäisiin määräaikaisiin sopimuksiin, jotka on tehty tai uusittu direktiivissä 1999/70 sen täytäntöönpanemiselle säädetyn määräajan päättymisen jälkeen, kun ne eivät enää olleet voimassa kyseisen lainsäädännön tullessa voimaan tai milloin tahansa tätä päivämäärää edeltäneiden kolmen kuukauden aikana.
5) Määräaikaisesta työstä tehdyn puitesopimuksen 5 lausekkeen 1 kohtaa on pääasiassa esillä olevan kaltaisissa olosuhteissa tulkittava siten, että jos asianomaisen jäsenvaltion sisäisessä oikeusjärjestyksessä on toteutettu kyseistä sektoria koskevia muita tässä samassa 1 kohdassa tarkoitettuja tehokkaita toimenpiteitä perättäisten määräaikaisten sopimusten väärinkäytön estämiseksi ja tarvittaessa seuraamusten määräämiseksi tällaisesta väärinkäytöksestä, kyseinen lauseke ei ole esteenä sellaisen kansallisen oikeussäännön soveltamiselle, jolla ehdottomasti kielletään vain julkisella sektorilla muuttamasta toistaiseksi voimassa olevaksi työsopimukseksi perättäisiä määräaikaisia työsopimuksia, joilla on katettu työnantajan pysyviä ja jatkuvia tarpeita ja joilla on katsottava syyllistyttävän väärinkäytökseen. Kansallisen tuomioistuimen tehtävänä on kuitenkin arvioida, missä määrin kansallisen oikeuden merkityksellisten säännösten soveltamisedellytykset ja tosiasiallinen täytäntöönpano merkitsevät sitä, että tämä säännöstö muodostaa riittävän toimenpiteen sen ehkäisemiseksi, että julkishallinto väärinkäyttää perättäisiä määräaikaisia työsopimuksia, ja tarvittaessa seuraamusten määräämiseksi tästä väärinkäytöstä.
6) Määräaikaisesta työstä tehdyn puitesopimuksen 5 lausekkeen 1 kohtaa on tulkittava siten, että se ei ole lähtökohtaisesti esteenä sille, että oikeusriidat, jotka koskevat määräaikaisten työsopimusten väärinkäyttöä julkisella sektorilla, kuuluvat hallinnollisten tuomioistuinten yksinomaiseen toimivaltaan. Kansallisen tuomioistuimen on kuitenkin huolehdittava siitä, että oikeus tehokkaaseen oikeussuojaan taataan tehokkuusperiaatteen ja vastaavuusperiaatteen mukaisesti
7) Määräaikaisesta työstä tehdyn puitesopimuksen 8 lausekkeen 3 kohtaa on tulkittava siten, että se ei ole esteenä pääasiassa kyseessä olevan kaltaiselle lainsäädännölle, jossa asetetaan määräaikaisten työsopimusten väärinkäytön toteamiseksi edellytyksiä niiden edellytysten lisäksi, joista aikaisemmin säädettiin kansallisessa oikeudessa, kuten muun muassa yksityisen sektorin työntekijöiden työsopimusten pakollisesta irtisanomisesta annetun lain 2112/1920 8 §:n 3 momentissa, jos, minkä tutkiminen on kansallisen tuomioistuimen tehtävänä, tällaiset edellytykset koskevat määräaikaisen työsopimuksen tehneiden työntekijöiden yhtä rajoitettua ryhmää tai jos ne kompensoidaan toteuttamalla puitesopimuksen 5 lausekkeen 1 kohdassa tarkoitettuja toimenpiteitä, joilla ehkäistään määräaikaisten työsopimusten väärinkäyttöä.
8) Kansallisen tuomioistuimen tehtävänä on tulkita kansallisen oikeuden merkityksellisiä säännöksiä mahdollisimman pitkälle määräaikaista työtä koskevan puitesopimuksen 5 lausekkeen 1 kohdan ja 8 lausekkeen 3 kohdan mukaisesti ja tässä yhteydessä määrittää, onko lain 2112/1920 8 §:n 3 momentin kaltaista kansallisen oikeuden säännöstä sovellettava pääasian oikeudenkäynnissä tiettyjen muiden kansallisen oikeuden säännösten sijasta.